24.3.2022
DA
Den Europæiske Unions Tidende
C 132/77 Onsdag den 6. oktober 2021
33.
tilskynder Biden-administrationen til hurtigt at gennemføre sine bebudede planer om at lukke detentionsfaciliteten i Guantánamo; beklager, at 40 fanger stadig tilbageholdes næsten 20 år efter facilitetens oprettelse, herunder fem, der blev godkendt til løsladelse under Obama-administrationen; opfordrer EU og dets medlemsstater til at tilbyde deres hjælp med at fremme processen;
34. opfordrer USA til at sikre retfærdig og åben adgang til grundlæggende tjenester såsom sundhedssystemet og sociale beskyttelsesordninger for en større del af befolkningen; tilskynder den nyudnævnte Biden-administration til at træffe konkrete foranstaltninger til at regulere besiddelsen af våben blandt amerikanske borgere;
35. fremhæver, at det transatlantiske fællesskab står over for en bred vifte af hidtil usete fælles udfordringer, som spænder lige fra terrorbekæmpelse til hybride trusler, klimaforandringer, desinformation, cyberangreb, nye og disruptive teknologier og en global magtbalance under forandring og de deraf følgende udfordringer for den internationale regelbaserede orden;
Øget samarbejde om international handel og internationale investeringer
36. understreger, at det er nødvendigt at arbejde sammen med USA og bygge på det positive momentum for at styrke det multilaterale handelssystem og reformere Verdenshandelsorganisationen; ser med tilfredshed på resultatet af topmødet mellem EU og USA den 15. juni 2021 »Towards a Renewed Transatlantic Partnership« som et tegn på en genoplivet og konstruktiv dialog; glæder sig over aftalen om en samarbejdsramme for store civile luftfartøjer; noterer sig anerkendelsen i erklæringen fra topmødet mellem EU og USA af, at USA's anvendelse af told på import fra EU under »US Section 232« har ført til spændinger i de transatlantiske forbindelser, og glæder sig over det udtrykkelige tilsagn i samme erklæring om at løse de eksisterende uoverensstemmelser om overkapacitet af stål og aluminium inden årets udgang; mener, at oprettelsen af flere platforme for permanente drøftelser, såsom Rådet for Handel og Teknologi og den fælles dialog om teknologikonkurrencepolitik mellem EU og USA, er af afgørende betydning, da de i endnu højere grad vil muliggøre transatlantisk handel, og opfordrer indtrængende Kommissionen til hurtigst muligt at etablere en effektiv og inkluderende struktur på EU's side for Rådet for Handel og Teknologi; glæder sig over oprettelsen af en fælles covidrelateret produktionsog forsyningskædetaskforce mellem EU og USA;
37. understreger, at Rådet for Handel og Teknologi er et led i den positive transatlantiske handelsdagsorden, idet dets endelige mål er at forankre demokratiske værdier og etik i nye teknologier med henblik på at blive en gennemsigtig institutionel struktur og lede den globale digitale omstilling; glæder sig i denne forbindelse over, at det konstituerende møde har fundet sted som planlagt på trods af spændinger, som skal drøftes på en åben og ærlig måde; påpeger, at det vil være muligt at opnå nogle hurtige gevinster, som vil øge den bilaterale handel, og opfordrer derfor indtrængende begge parter til at fokusere på konkrete, håndgribelige resultater; glæder sig i denne forbindelse over resultaterne af det første møde i Rådet for Handel & Teknologi, som blev afholdt den 29. september i Pittsburgh, og hvor der blev valgt konkrete emner for hver af de 10 arbejdsgrupper; støtter blandt tilsagnene tilsagnet om at samarbejde om at undgå nye og unødvendige hindringer for handel med nye og fremspirende teknologier, om screening af investeringer og eksport af varer med dobbelt anvendelse samt tilsagnet om at forbedre effektiviteten af politikker, der adresserer ikkemarkedsbaserede og handelsforvridende politikker og praksis; glæder sig over, at der er indkredset specifikke temaer, såsom håndtering af udfordringerne i forbindelse med ikkemarkedsbaserede økonomier og samarbejde om arbejdstagerrettigheder og handelsrelaterede klimapolitikker, i arbejdsgruppen om globale handelsudfordringer; fremhæver betydningen af samarbejde om fastsættelse af internationale standarder for teknologi; opfordrer til, at der nedsættes et underudvalg om handel og teknologi inden for rammerne af den transatlantiske dialog mellem lovgivere for at supplere den udøvende magts rolle i Rådet for Handel og Teknologi og udøve demokratisk kontrol med dette råd; understreger, at Rådet for Handel og Teknologi ikke er et forum for forhandling af en handelsaftale mellem EU og USA, med forbehold af fremtidige initiativer til at gøre dette;
38. understreger, at Den Europæiske Union og USA har de mest integrerede økonomiske forbindelser i verden, som også repræsenterer de mest omfattende og dybdegående bilaterale handels- og investeringsforbindelser, idet handel med varer og tjenesteydelser tegner sig for mere end 1 billion EUR om året; minder om, at EU's og USA's økonomier tilsammen tegner sig for mere end 40 % af verdens samlede BNP og for næsten en tredjedel af verdens handelsstrømme;
39. fremhæver, at det er vigtigt at puste nyt liv i vores transatlantiske handelsforbindelser som historiske allierede og handelspartnere, ikke mindst i betragtning af den nuværende covid-19-krise, med henblik på at fremme multilateralisme og et åbent regelbaseret handelssystem og finde fælles løsninger på presserende globale udfordringer, herunder global sundhed;